**Ftesë për Aplikim**

Rektorati i Universitetit të Prishtinës ‘Hasan Prishtina’, në bashkëpunim të ngushtë me Projektin “HERAS Plus”, shpall thirrje për aplikim për të përfituar nga programi i trajnimit dhe mentorim në fushën e Përgatitjes dhe Menaxhimit të Projekteve. Programi ka për synim përgatitjen dhe fuqizimin e kandidatëve për të hartuar Projekt Propozime, si dhe për të menaxhuar Projekte të cilat do kualifikohen për tu financuar nga instrumente financiare vendore ose ndërkombëtare. Ky program është angazhim i drejtpërdrejtë i Rektoratit të UP-së që ka për qëllim krijimin e një ekipi bërthamë i cili do të punojë në rritjen e mundësive për absorbim të fondeve të jashtme, si dhe në zbatimin efikas të projekteve të fituara.

Programi ofrohet për **20 kandidatë**, anëtarë të stafit akademik të Universitetit të Prishtinës të cilët shprehin interesim të aplikojnë, dhe të cilët i plotësojnë kriteret dhe kualifikimet e specifikuara në këtë Thirrje. Programi është i organizuar në tre faza, ku secila fazë përmban nga një trajnim dyditor në fushën e “Ciklit të Menaxhimit të Projektit (CMP)” në të cilin, ndër të tjera, do të shtjellohet “Qasja e Kornizës Logjike (QKL)” duke përfshirë fushën analizës, planifikimit, dhe atë të hartimit të matricave bazuar në QKL. Trajnimet do të organizohen në tri faza dhe do të përfundojnë deri në fund të vitit 2021. Përveç trajnimeve, në secilën fazë, pjesëmarrësit në këtë program do të përkrahen edhe me sesione mbështetëse mentorimi me synim konkretizimin e idesë së tyre deri në finalizimin e Projekt Propozimit. Të gjithë pjesëmarrësit që do t’i përcjellin trajnimet, në fund do të certifikohen.

Kriteret dhe kualifikimet:

* Te jetë i/e kyçur në procesin e mësimdhënies në Universitetin e Prishtinës ‘Hasan Prishtina’;
* Të ketë interesim për zhvillimin dhe menaxhimin e projekteve të reja, si dhe përkushtimin që të jetë pjesë e punës ekipore.
* Të prezantojë së paku një koncept-ide e cila mund të zhvillohet në Projekt Propozim (koncept-ideja shtjellohet në Pyetësorin bashkëngjitur).
* Të njohë gjuhën angleze.

Për të aplikuar, ju lutem dërgoni:

* CV-në (max. 3 faqe);
* Pyetësorin e plotësuar. Pyetësori është i bashkëngjitur me këtë Ftesë.

Të gjitha aplikacionet duhet të dorëzohen në formë elektronike, si një fajll i vetëm, në e-mailat labinot.hajdari@uni-pr.edu dhe blerande.dragusha@uni-pr.edu, deri me 31. Maj. 2021, në orën 16:00. Subjekti i e-mailit duhet të jetë **Aplikim për Trajnimin ‘Menaxhimi i Ciklit të Projekteve**. Aplikantët e suksesshëm do të kontaktohen përmes telefonit.

Projekti “HERAS Plus” angazhohet në zhvillimin e arsimit të lartë dhe hulumtimit shkencor, si dhe në zhvillimin  e shkencave të aplikuara në Kosovë, në harmoni me standardet evropiane, siç janë ato të Zonës Evropiane të Arsimit të Lartë (EHEA) dhe Zonës Evropiane të Hulumtimeve Shkencore (ERA). ‘HERAS Plus’ është bashkëfinancim i Agjencisë Austriake për Zhvillim (ADA) dhe Ministrisë së Arsimit dhe Shkencës së Republikës së Kosovës. Projekti ‘HERAS Plus’ zbatohet nga konsorciumi i përbërë nga WUS Austria (si lider i konsorciumit), ZSI, si dhe nga QeAD.